പന്തളം കെ.പി.

കേരളത്തിലെ ഒരു കവിയും ഗദ്യകാരനും സ്വാതന്ത്ര്യസമരസേനാനിയും സാമുദായിക-സാമൂഹികപ്രവർത്തകനുമായിരുന്നു പന്തളം കെ.പി. എന്ന പേരിലറിയപ്പെട്ടിരുന്ന കെ.പി.രാമൻപിള്ള  (1909 -17 ഒക്ടോബർ 1998). അഖിലാണ്ഡ മണ്ഡലമണിയിച്ചൊരുക്കി എന്നു തുടങ്ങുന്ന വിഖ്യാതമായ പ്രാർത്ഥനാ ഗീതം രചിച്ചത് ഇദ്ദേഹമാണ് 

ജീവിതരേഖ
പത്തനംതിട്ട ജില്ലയിൽ പന്തളത്തിന്റെ സമീപപ്രദേശമായ  തുമ്പമണ്ണിൽ 1909-ലാണ് കെ.പി. രാമൻപിള്ളയുടെ ജനനം. പന്തളം എൻ.എസ്.എസ് സ്കൂളിൽ അദ്ധ്യാപകനായിരിക്കെയാണ് പന്തളം കെ പി എന്ന തൂലികാ നാമം സ്വീകരിക്കുന്നതും കാവ്യരചനാരംഗത്ത് സജീവമാകുന്നതും.  മലയാള സാഹിത്യത്തിൽ ഒരു കാലത്ത് ഉദിച്ചുയർന്ന ചങ്ങമ്പുഴ പ്രസ്ഥാനത്തിൽ ഇദ്ദേഹവും പങ്കാളിയായിരുന്നു.Changampuzha, Guptan Nair, Sahitya Akademi, Page-18 നാൽപ്പതുകളിൽ കാവ്യരചനയിൽ നിന്ന് വിട്ടു നിന്ന അദ്ദേഹം ഇക്കാലത്ത്  ലേഖനങ്ങളിലും വിനോദ കഥകളിലുമാണ് ശ്രദ്ധ പതിപ്പിച്ചത്.

സ്റ്റേറ്റു കോൺഗ്രസ്സുകാരനായി തിരുവിതാംകൂറിലെ ഉത്തരവാദിത്തഭരണ പ്രക്ഷോഭങ്ങളിൽ സജീവമായി പ്രവർത്തിച്ചിരുന്ന അദ്ദേഹം കമ്മ്യൂണിസ്റ്റ് ആശയങ്ങളിൽ ആകൃഷ്ടനാകുകയും കമ്മ്യൂണിസ്റ്റ് പ്രസ്ഥാനവുമായി ചേർന്ന് പ്രവർത്തിക്കുവാൻ തുടങ്ങുകയും ചെയ്തു. 1954-ൽ എൻ.എസ്.എസ്. നേതാവ് മക്കപ്പുഴ വാസുദേവൻ പിള്ളക്കെതിരെ ഇടതുപക്ഷ സ്ഥാനാർഥിയായി തിരു - കൊച്ചി നിയമസഭയിലേക്ക് ഇദ്ദേഹം മത്സരിച്ചുവെങ്കിലും പരാജയപ്പെട്ടു. തെരഞ്ഞെടുപ്പിൽ മൽസരിച്ചത് മൂലം സ്കൂളിലെ ജോലി നഷ്ടപ്പെടുകയും ചെയ്തു.

1998 ഒക് ടോബർ 17-ന് ചെന്നൈയിൽ വെച്ച് പന്തളം കെ.പി അന്തരിച്ചു.

കൃതികൾ
ഏകാന്തകോകിലം, മുരളീധരൻ, അഖിലാണ്ഡമണ്ഡലം,രാഗസുധ തുടങ്ങിയ കവിതാസമാഹരങ്ങളും, മരതകപീഠം എന്ന നോവലും, രാജേന്ദ്രൻ എന്നൊരു ബാലസാഹിത്യകൃതിയും പന്തളത്തിന്റേതായിട്ടുണ്ട്.
അഖിലാണ്ഡമണ്ഡലമെന്ന കവിത
പദ്യ-ഗദ്യ വിഭാഗങ്ങളായി നിരവധി കൃതികൾ രചിച്ചിട്ടുണ്ടെങ്കിലും ജനഹൃദയങ്ങളിൽ പന്തളം കെ.പി-യെ അനശ്വരനാക്കിയത് 1951-ൽ എൻ.എസ്.എസ്.-ന്റെ ഉൽപ്പന്ന പിരിവിനു വേണ്ടി രചിച്ച ഈ ഗാനാത്മക കവിതയാണ്. 

എന്നു തുടങ്ങുന്ന ഈ കവിത ഉപാസന എന്ന പേരിൽ അഖിലാണ്ഡമണ്ഡലം എന്ന കാവ്യസമാഹാരത്തിൽ ഉൾപ്പെടുത്തിയിരിക്കുന്നു. ഈശ്വരധ്യാനത്തോടൊപ്പം സഹിഷ്ണുത, മതസൗഹാർദ്ദം, മാനവഐക്യം, സമത്വചിന്ത തുടങ്ങിയ മൂല്യങ്ങളും നന്നായി വിളക്കിച്ചേർത്ത ഈ കവിത പിൽക്കാലത്ത് കേരളത്തിലെ പല വിദ്യാലയങ്ങളിലും പൊതുയോഗങ്ങളിലും പ്രാർത്ഥനാ ഗീതമായിട്ടുണ്ട്.സാർഥകമായ പ്രാർഥന: പന്തളം കെ.പി, ടി ശശി മോഹൻ, മലയാളം വെബ്‌ദുനിയ കുറച്ചു കാലം ഈ കവിത പ്രഭാതഗീതമായി ആകാശവാണി പ്രക്ഷേപണം ചെയ്തിട്ടുമുണ്ട്.

അവലംബം

വർഗ്ഗം:മലയാളകവികൾ